Unsen vruntliken gruith myth irbedinge alles guden stetz thovoren. Ersamen vorsichtigen wolwysen, leven guden vrunde und holden gunre. Synt alsz nu nuwlick vor dessen dato hochlick klachte vor uns gekamen van deme gestrengen ritthe[r] her Erick Tursen, hovetmanne tho Wyborch, unsers rade ledemate, wo jwe ersamicheit hebben em syne mennichvoldigen gudere und notrofftigen dinge, nomptlyck salpeter unde bussenkruth, des he dechlik seer bonodiget ys, und dechlik jo mer bonodiget wert in boschut und entsath der gantzen kristenheit, indeme wolle bowust is, wo Wiiborch in den utersten orden der kristenheit bolegen is, weldeliken wedder Goth, rede edder recht alldar to Revall boschatten und roven laten, dar em und dessen unsen landen und der gantzen kristenheyt groth unvorwynlik schade aff enstan moge, uns vyllichte allrede aff orsaket ys. Des wy uns nicht to vullen erwunderen konen, wor wy sodane schaden und gewalth tegen jwe ersamen wysheit mede erschuldet hebben, hadden und suste gude naberschop an jw to hebbende gantzlik vorsaen, vnd nichtemyn noch gantzlik vorhapen, de an jw to hebbende. Ock denne uns ein overige sware merklik klachte vorkamen, unser dener halven, nomplik Hans Klunkert vnd Mawricius, de gii geweldeliken in swaren gevenkenissen lange tydt her geholden hebben und noch holden, und eren medehulperen, unsern deneren, mennigen groten schaden an vordryfingen und anderen overvallen dan hebben und don. Sodanet mennichvoldigen de gestrenge rytther her Swantho Nigelsen, Swedes rike gubernator, dersulven unser dener halven in jw ersamen wiisheit vorscreven hevet, byddende und bogerende sodanet afstellende. Und want denne untwivelich jw woll bewust ys, wo ko. mat. to Dennemarcken und wy averen quemen na der tyd alsz gemelte Mawricius und Klunkert ingesa&#x0364;th worden, dat van allen parten de vangen sallen leddich und losz syn; deme denne nach mennichvaldigen scrivende an jw geschen, so nicht gescheen ys, ock uns gene egentlike antworde bonalth syn ock wii nycht mogen edder gedencken sodane vele overvalle van jw uns gescheen erlidende, ock unse dener in sodanen saken nenerleye wysz to vorlatende. Deme allent na ys unsze hochlike bede, jwe ersamen wiisheit vruntlycker wiise hyrinne erkenne unde gemelten heren Erick Tursen syne gudere, em dechlick bodorfflick, quidt und losz vrygh volgen laten und unse gemelten dener ut swaren venknissen laten, allen schaden, kost, moiie, therungen, de dar aff enstan mogen, to vormiddende. Synt wii sampth und bsunderen tegen jwe, ersamen wysheyden, Gade almechtich to seligen sunden langen tyden bovalen, in sodanen und groteren to erschulden gutwillich geneget. Gegeven und gescreven tom Sthoksholme des vrigdages na Calixti, under unser itzwelker ingesegell van wegen unser aller angedrukket. Consiliarii regni Swecye, pro nunc in Stoksholm constituti. Adress: Den ersamen vorsichtigen und wolwysen borgermesteren und radtmannen der stadth Revall, unsen besunderen leven guden vrunden unde holden gonren.